Ir-Regolament tal-Kummissjoni (KE) Nru 2384/2002
tat-30 ta’ Diċembru 2002
li jemenda r-Regolament (KEE) Nru 2837/93 li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 2019/93 għal dak li għandu x’jaqsam mal-manutenzjoni ta’ msaġar taż-żebbuġ f’żoni fejn tradizzjonalment jitkabbar iż-żebbuġ
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2019/93 tad-19 ta’ Lulju 1993 li jintroduċi miżuri speċifiċi għall-gżejjer iż-żagħar ta’ l-Eġew li jikkonċernaw ċerti prodotti agrikoli [1], kif l-aħħar emendat permezz tar-Regolament (KE) Nru 442/2002 [2], u b’mod partikolari l-Artikolu 11(2) tiegħu,
Billi:
(1) Ir-Regolament tal-Kummissjoni (KEE) Nru 2837/93 [3], kif l-aħħar emendat permezz tar-Regolament (KE) Nru 2813/94 [4], jistabbilixxi l-kondizzjonijiet għall-għotja ta’ l-għajnuna tar-rata fissa għal kull ettaru għall-manutenzjoni ta’ msaġar taż-żebbuġ f’żoni tradizzjonali tat-tkabbir taż-żebbuġ tal-gżejjer iż-żagħar ta’ l-Eġew.
(2) Hemm raġunijiet għaż-żieda mal-kriterji ta’ eliġibbilità stabbiliti fl-Artikolu 1 tar-Regolament (KEE) Nru 2837/93, kundizzjoni li tikkorrispondi ma’ l-Artikolu 24(1) tarRegolament tal-Kummissjoni (KE) Nru 2366/98 tat-30 ta’ Ottubru 1998 li jistabbilixxi regoli dettaljati għall-applikazzjoni tas-sistema ta’ għajnuna ta’ produzzjoni taż-żejt taż-żebbuġa għas-snin marketing ta’ 1998/99, 1999/2000, 2000/01, 2001/02, 2002/03 u 2003/04 [5], kif l-aħħar emendat permezz tar-Regolament (KE) Nru 1249/2002 [6], li jistabbilixxi d-daqs minimu tal-qasam tat-tkabbir taż-żebbuġ li jista’ jikkwalifika għall-għajnuna ta’ produzzjoni taż-żejt taż-żebbuġa.
(3) Ir-Regolament (KEE) Nru 2837/93 għandu għalhekk ikun emendat.
(4) Il-miżuri pprovduti għalihom f’dan ir-Regolament huma in konformità ma’ l-opinjoni tal-Kumitat għall-Ġestjoni taż-Żjut u x-Xaħmijiet,
ADOTTAT DAN IR-REGOLAMENT:
L-Artikolu 1
Il-punt segwenti huwa miżjud ma’ l-Artikolu 1 tar-Regolament (KEE) Nru 2837/93:
"(e) li huma ta’ daqs minimu kif stabbilit permezz tat-tieni subparagrafu ta’ l-Artikolu 24(1) tar-Regolament tal-Kummissjoni (KE) Nru 2366/98 [7]."
L-Artikolu 2
Dan ir-Regolament għandu jidħol fis-seħħ fl-20 jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 30 ta’ Diċembru 2002.